
讝讘讞讬诐 爪讚 注"讘 - 驻讬专讜砖 砖讟讬讬谞讝诇抓

讻专讬诐 讜讻住转讜转 砖专讻讬谉 谞讬谞讛讜 [讛诐], 讜转谞谉 [讜砖谞讬谞讜 讘诪砖谞讛] 诇注谞讬谉 砖讘转: 讛讬转讛 讛讻专 砖诇 注讜专 鈥� 谞讜转谉 注诇讬讛 诪讬诐 注讚 砖转讻诇讛 讛诇砖诇砖转, 诪砖诪注 砖讗讬谉 讻讬讘讜住 讻诇诇 讘讻诇讬 注讜专! 讗诇讗 讗诪专 专讘讗: 讻诇 讻讬讘讜住 讚诇讬转 诇讬讛 [砖讗讬谉 诇讜] 讻讬住讻讜住 砖讗讬谞讜 诪砖驻砖祝 讗转 讛讘讙讚, 诇讗 砖诪讬讛 [讗讬谉 砖诪讜] 讻讬讘讜住, 讜诇讻谉 讬讻讜诇 诇转转 诪讬诐 注诇 讻专 讗讜 讻住转 砖诇 注讜专 专讱, 诇诪专讜转 砖讬砖 讘讛诐 讚讬谉 讻讬讘讜住.


讜讛讗 [讜讝讛] 砖讗诪专 专讘 讞讬讬讗 讘专 讗砖讬: 讝讬诪谞讬谉 住讙讬讗讬谉 讛讜讛 拽讗讬诪谞讗 拽诪讬讛 [驻注诪讬诐 讛专讘讛 讛讬讬转讬 注讜诪讚 诇驻谞讬] 专讘 讘砖讘转, 讜砖讻砖讬讻讬 诇讬讛 诪住讗谞讬讛 讘诪讬讗 [讜砖讻砖讻转讬 诇讜 讗转 谞注诇讬讜 讘诪讬诐], 讜谞讚讬讬拽: 砖讻砖讜讱 讘诪讬诐 鈥� 讗讬谉 [讻谉], 讗讘诇 讻讘讜住 鈥� 诇讗! 讬砖 诇驻专砖: 讗讬 [讗诐] 讘谞注诇讬诐 诪注讜专讜转 专讻讬谉 讜讻讚讘专讬 讛讻诇, 讗讬 [讗诐] 讘谞注诇讬诐 诪注讜专讜转 拽砖讬谉, 讜讻砖讬讟转 "讗讞专讬诐" (讘讘专讬讬转讗 砖讛讜讘讗讛 诇注讬诇) 讛住讘讜专讬诐 砖讙诐 讘讛诐 讬砖 讚讬谉 讻讬讘讜住 砖诇 讚诐 讞讟讗转.


 讜砖讜讗诇讬诐:  讗讬 讛讻讬 [讗诐 讻讱], 砖砖讻砖讜讱 讘诪讬诐 讘诇讘讚 讗讬谞讜 谞讞砖讘 讻讬讘讜住, 讘讙讚 谞诪讬 [讙诐 讻谉] 讬转谉 注诇讬讜 诪讬诐 讻讚讬 诇谞拽讜转讜, 讜诪讚讜注 砖谞讬谞讜 砖诪讜转专 专拽 诇拽谞讞讜 讘住诪专讟讜讟! 讜诪砖讬讘讬诐: 讘讙讚 鈥� 砖专讬讬转讜 讝讛讜 讻讬讘讜住讜, 讜诇讻谉 讗住讜专 诇讬转谉 诪讬诐 注诇讬讜.


 讜诪注讬专讬诐:  [专讘讗 讘注谞讬谉 讝讛 讛讜诇讱 诇讟注诪讬讛 [诇砖讬讟转讜], 砖讗诪专 专讘讗: 讗诐 讝专拽 住讜讚专 诇诪讬诐 讘砖讘转 鈥� 讞讬讬讘, 讝专拽 讝专注讬 驻砖转谉 诇诪讬诐 鈥� 讞讬讬讘. 讜讚谞讬诐 诇讙讜驻讛 砖诇 讛诇讻讛 讝讜: 讘砖诇诪讗 [谞谞讬讞] 住讜讚专 砖诇讗 讬讝专拽谞讜 诇诪讬诐 鈥� 诪砖讜诐 砖讛讜讗 住讘讜专 讻讬 砖专讬讛 注讘讬讚 [注讜砖讛] 讻讬讘讜住], 讗诇讗 讝专注 驻砖转谉 诪讗讬 讟注诪讗 [诪讛 讟注诐 讛讚讘专]?


讜讻讬 转讬诪讗 [讜讗诐 转讗诪专] 诪砖讜诐 讚诪拽讚讞 [砖诪转讞讬诇 诇爪诪讜讞] 讜讬砖 讘讻讱 诪砖讜诐 讗讬住讜专 讝专讬注讛, 讗讬 讛讻讬 [讗诐 讻讱], 讞讬讟讬 讜砖注专讬 谞诪讬 [讞讟讬诐 讜砖注讜专讬诐 讙诐 讻谉]! 讜诪砖讬讘讬诐: 讟注诐 讛讚讘专 讗讬谞讜 诪砖讜诐 讝专讬注讛, 讗诇讗 讛谞讱 讗讬转 诇讛讜 专讬专讬 [讗诇讛, 讝专注讬 驻砖转谉, 讬砖 诇讛诐 专讬专] 讛诪讜驻专砖 诪讛诐 讘诪讬诐. 讜砖讜讗诇讬诐: 讗讬 讛讻讬 [讗诐 讻讱], 砖诇讞讬诐 (注讜专讜转) 谞诪讬 [讙诐 讻谉], 讛专讬 讙诐 诇讛诐 讬砖 专讬专 讛讬讜爪讗 诪讛诐 讘诪讬诐! 讜诪砖讬讘讬诐: 讛转诐 [砖诐] 讘驻砖转谉, 讛专讬 讝讛 拽注讘讬讚 [注讜砖讛] 诇讬砖讛 讛讗住讜专讛 讘砖讘转, 诪讛 砖讗讬谉 讻谉 讘砖诇讞讬诐.


讜注讜讚 讘注谞讬谉 讝讛 诪住讜驻专, 讚专砖 专讘讗 讘爪讬讘讜专: 诪讜转专 诇讻讘住 诪谞注诇 讘砖讘转. 讗诪专 诇讬讛 [诇讜] 专讘 驻驻讗 诇专讘讗, 讜讛讗诪专 [讜讛专讬 讗诪专] 专' 讞讬讬讗 讘专 讗砖讬: 讝讬诪谞讬谉 住讙讬讗讬谉 讛讜讛 拽讗讬诪谞讗 拽诪讬讛 [驻注诪讬诐 讛专讘讛 讛讬讬转讬 注讜诪讚 诇驻谞讬] 专讘 讘砖讘转, 讜砖讻砖讬讻讬 诇讬讛 诪住讗谞讬 讘诪讬讗 [讜砖讻砖讻转讬 诇讜 谞注诇讬讜 讘诪讬诐]. 讜谞讚讬讬拽: 砖讻砖讜讱 鈥� 讗讬谉 [讻谉], 讗讘诇 讻讬讘讜住 鈥� 诇讗! 讻讬讜谉 砖砖诪注 讝讗转 讛讚专 讗讜拽讬 [讞讝专 讜讛注诪讬讚] 专讘讗 讗诪讜专讗 注诇讬讛 [诪转讜专讙诪谉 注诇讬讜] 讜讚专砖 讘爪讬讘讜专: 讚讘专讬诐 砖讗诪专转讬 诇驻谞讬讻诐 讟注讜转 讛诐 讘讬讚讬, 讘专诐 (讘讗诪转) 讻讱 讗诪专讜 讞讻诪讬诐: 砖讻砖讜讱 讘诪讬诐 讘砖讘转 鈥� 诪讜转专, 讻讬讘讜住 鈥� 讗住讜专.


讗 砖谞讬谞讜 讘诪砖谞讛 讻讬 讛讻讬讘讜住 砖诇 讚诐 讛讞讟讗转 诪谉 讛讘讙讚 爪专讬讱 诇讛讬注砖讜转 讘诪拽讜诐 拽讚讜砖, 讜讻谉 讙诐 砖讘讬专转 讻诇讬 讞专住, 讜诪专讬拽转 讻诇讬 谞讞讜砖转 砖讛转讘砖诇 讘讛诐 拽专讘谉 讛讞讟讗转. 讜诪讘专专讬诐: 诪谞讗 讛谞讬 诪讬诇讬 [诪谞讬谉 讛讚讘专讬诐 讛讗诇讛]? 讚转谞讜 专讘谞谉 [砖砖谞讜 讞讻诪讬诐]: 谞讗诪专 "讗砖专 讬讝讛 注诇讬讛 转讻讘住 讘诪拽讜诐 拽讚砖" (讜讬拽专讗 讜, 讻). 讜砖讘讬专转 讻诇讬 讞专住 诪谞讬讬谉 诇谞讜 砖讻讱 讛讚讬谉? 转诇诪讜讚 诇讜诪专 诪讬讚 讘讛诪砖讱 讛讚讘专讬诐: "讜讻诇讬 讞专住 讗砖专 转讘砖诇 讘讜 讬砖讘专" (讜讬拽专讗 讜, 讻讗). 诪专讬拽讛 讜砖讟讬驻讛 讘讻诇讬 谞讞砖转 诪谞讬谉 诇谞讜 砖讻讱 讛讚讬谉? 转诇诪讜讚 诇讜诪专: "讜讗诐 讘讻诇讬 谞讞砖转 讘砖诇讛 讜诪专拽 讜砖讟祝 讘诪讬诐" (讜讬拽专讗 讜, 讻讗).


讘 砖谞讬谞讜 讘诪砖谞讛: 讝讛 讞讜诪专 讘讞讟讗讜转 诪砖讗专 拽讚砖讬 拽讚砖讬诐. 讜砖讜讗诇讬诐: 讜转讜 [讜注讜讚] 讞讜诪专讜转 讘讞讟讗转 诪讘砖讗专 拽讚砖讬 拽讚砖讬诐 诇讬讻讗 [讗讬谉]? 讜讛讗讬讻讗 [讜讛专讬 讬砖] 讘讛谉 讚讬谉 讝讛: 砖谞讻谞住 讚诪讛 砖诇 讞讟讗转 诇驻谞讬 讜诇驻谞讬诐 诇讛讬讻诇 讜诇拽讜讚砖 讛拽讚砖讬诐 诇砖诐 讛讝讗讛! 讜诪转专爪讬诐: 诇讗 注住拽讛 讛诪砖谞讛 讗诇讗 讘讞讟讗讜转 讛讞讬爪讜谞讜转.


讜讞讜讝专讬诐 讜砖讜讗诇讬诐: 讛专讬 讗祝 讘讞讟讗讜转 讛讞讬爪讜谞讬讜转 讬砖谞讛 讞讜诪专讛 诪讬讜讞讚转, 砖讗诐 谞讻谞住 讚诪讛 (诇驻谞讬 讜)诇驻谞讬诐 诇讛讬讻诇 讛专讬讛讬 驻住讜诇讛! 讜诪砖讬讘讬诐: 讛转谞讗 砖诇 诪砖谞转谞讜 住讘讜专 讻讚注转 专' 注拽讬讘讗 砖讗诪专: 讻诇 讚诪讬诐, 诇讗 专拽 砖诇 讞讟讗转, 讗诇讗 讙诐 砖诇 拽专讘谞讜转 讗讞专讬诐, 砖谞讻谞住讜 诇讛讬讻诇 诇讻驻专 鈥� 驻住讜诇讛, 讜讗讬谉 讝讜 讞讜诪专讛 讛诪讬讜讞讚转 诇讞讟讗转.


 讜砖讜讗诇讬诐 注讜讚: 讜讛专讬 讬砖 讞讜诪专讛 诪讬讜讞讚转 讘讞讟讗讜转 砖讻谉 诪讻驻专讬谉 拽专讘谞讜转 讗诇讛 注诇 讞讬讬讘讬 讻专讬转讜转 砖注砖讜 讘砖讙讙讛! 讜诪砖讬讘讬诐: 诪讚讜讘专 讻讗谉 讙诐 讘讞讟讗转 讛讘讗讛 注诇 砖诪讬注转 讛拽讜诇 (砖诇 讗讚诐 砖谞砖讘注 砖讗讬谞讜 讬讜讚注 注讚讜转 诇讞讘讬专讜), 砖讗讬谉 讘讛 讻专转 讘诪讝讬讚.


 讜砖讜讗诇讬诐 注讜讚: 讜讛专讬 讬砖 讘讞讟讗转 讞讜诪专讛 诪讬讜讞讚转 砖讻谉 讟注讜谞讛 (讞讬讬讘转)  讗专讘注 诪转谞讜转 (谞转讬谞讜转) 讚诐 注诇 讗专讘注 拽专谞讜转 讛诪讝讘讞. 讜讘砖讗专 拽讚砖讬 拽讚砖讬诐 砖转讬诐 砖讛谉 讗专讘注! 讜诪砖讬讘讬诐: 转谞讗 讝讛 住讘讜专 讻讚注转 专' 讬砖诪注讗诇, 砖讗诪专: 讻诇 讚诪讬诐 砖诇 讛拽专讘谞讜转 讟注讜谞讬谉 讗专讘注 诪转谞讜转 注诇 讗专讘注 拽专谞讜转. 讜诇驻讬讻讱 诇讚注转 讛转谞讗 砖诇 诪砖谞转谞讜, 讗讬谉 讘讞讟讗转 讞讬爪讜谞讛 讗诇讗 讞讜诪专讛 讝讗转, 砖诇 讻讬讘讜住 讚诪讛.


 讜注诇 讻讱 诪拽砖讬诐: 讜诇讬讟注诪讬讱 [讜诇讟注诪讱, 诇砖讬讟转讱], 砖讻讱 讗转讛 诪转专抓 讗转 讛诪砖谞讛, 讛专讬 讗驻砖专 诇讞讝讜专 讜诇砖讗讜诇 注讜讚 讜注讜讚: 讛讗讬讻讗 [讛专讬 讬砖] 讞讜诪专讜转 谞讜住驻讜转, 砖讻谉 讚诐 讛讞讟讗转 谞讬转谉 注诇 拽专谉 讛诪讝讘讞 讚讜讜拽讗, 讜诇讗 诇诪讟讛 诪讗诪爪注 讛诪讝讘讞, 讜讻谉 讛讗讬讻讗 [讛专讬 讬砖] 讞讜诪专讛 讘讚诐 讛讞讟讗转 砖讛讜讗 谞讬转谉 讘讗爪讘注 讜诇讗 讘讻诇讬, 讜讻谉 讛讗讬讻讗 [讛专讬 讬砖] 讞讜诪专讛 谞讜住驻转 讘讞讟讗转, 砖讻谉 爪专讬讱 砖讚诪讛 讬讬谞转谉 注诇 讞讜讚讛 砖诇 拽专谉 讛诪讝讘讞! 讗诇讗 讬砖 诇讞讝讜专 诪诪讛 砖住讘专谞讜 转讞讬诇讛 讜诇驻专砖 讘讗讜驻谉 讗讞专, 砖诪讛 砖谞讗诪专 "讝讛 讞讜诪专 讘讞讟讗转 诪砖讗专 拽讚砖讬 拽讚砖讬诐" 鈥� 讞讚 诪转专讬 转诇转讗 讞讜诪专讬 谞拽讟 [讗讞转 诪砖转讬诐 砖诇讜砖 讞讜诪专讜转 转驻住 讛转谞讗], 讜诇讗 讛转讻讜讜谉 诇讜诪专 砖讝讜 讛讬讗 讛讞讜诪专讛 讛讬讞讬讚讛 砖讬砖 讘讞讟讗转.


讙 诪砖谞讛 讘讙讚 砖谞讬转讝 注诇讬讜 讚诐 讞讟讗转 讜讬爪讗 讗诇 诪讞讜抓 诇拽诇注讬诐 (讞讜抓 诇注讝专讛) 诇驻谞讬 砖讻讜讘住 鈥� 谞讻谞住 讜诪讻讘住讜 讘诪拽讜诐 拽讚讜砖. 讜讗诐 谞讟诪讗 讛讘讙讚 讞讜抓 诇拽诇注讬诐, 讜讛专讬 讗住讜专 诇讛讻谞讬住 讟讜诪讗讛 诇注讝专讛 鈥� 拽讜专注讜 讻讱 砖砖讜讘 讗讬谞讜 拽专讜讬 讘讙讚, 讜讘讟诇讛 讘讻讱 讟讜诪讗转讜, 讜谞讻谞住 讜诪讻讘住讜 讘诪拽讜诐 拽讚讜砖. 讜讻谉 讻诇讬 讞专住 砖讛转讘砖诇 讘讜 拽专讘谉 讞讟讗转, 讜讛专讬讛讜 讞讬讬讘 砖讘讬专讛 讘注讝专讛, 讜讬爪讗 讗诇 诪讞讜抓 诇拽诇注讬诐 鈥� 谞讻谞住 注诐 讛讻诇讬 讜砖讜讘专讜 讘诪拽讜诐 拽讚讜砖. 讜讗诐 谞讟诪讗 讛讻诇讬 讞讜抓 诇拽诇注讬诐 鈥� 讛专讬 讝讛 谞讜拽讘讜 (注讜砖讛 讘讜 讞讜专) 讻讚讬 诇讟讛专讜 诪讟讜诪讗转讜, 讜谞讻谞住 讜砖讜讘专讜 讘诪拽讜诐 拽讚讜砖.


讜讻谉 讛讜讗 讛讚讬谉 讘讻诇讬 谞讞砖转 砖讛转讘砖诇 讘讜 拽专讘谉 讞讟讗转, 讜讛专讬 讛讜讗 讞讬讬讘 讘诪专讬拽讛 讜砖讟讬驻讛 讘注讝专讛, 讜讬爪讗 讗诇 诪讞讜抓 诇拽诇注讬诐 鈥� 谞讻谞住 讜诪讜专拽讜 讜砖讜讟驻讜 讘诪拽讜诐 拽讚讜砖. 讜讗诐 谞讟诪讗 讘讛讬讜转讜 诪讞讜抓 诇拽诇注讬诐 鈥� 驻讜讞转讜 (注讜砖讛 讘讜 讞讜专 讙讚讜诇), 讜谞讻谞住 讜诪讜专拽讜 讜砖讜讟驻讜 讘诪拽讜诐 拽讚讜砖.


讚 讙诪专讗 砖谞讬谞讜 讘诪砖谞讛 砖讘讙讚 砖谞讬转讝 注诇讬讜 讚诐 讞讟讗转, 讜谞讟诪讗 讞讜抓 诇注讝专讛, 讬砖 诇拽讜专注讜 讻讚讬 诇讟讛专讜, 讜讗讝 诇讛讻谞讬住讜 讜诇讻讘住讜. 诪转拽讬祝 诇讛 [诪拽砖讛 注诇 讻讱] 专讘讬谞讗: 讻讬讜谉 砖拽讜专注讜, 砖讜讘 讗讬谞讜 讟注讜谉 讻讬讘讜住, 砖讻谉 "讘讙讚" 讗诪专 专讞诪谞讗 [讗诪专讛 讛转讜专讛] 砖讬砖 诇讻讘住, 讜讗讬诇讜 讝讛 诇讗讜 [诇讗] 讘讙讚 讛讜讗, 讗诇讗 驻讬住转 讘讚!


 讜诪砖讬讘讬诐: 讗讬谞讜 拽讜专注 讗讜转讜 诇讙诪专讬, 讗诇讗 砖诪砖讬讬专 讘讬讛 [讘讜] 拽爪转 讻讚讬 诪注驻讜专转 (住讜讚专 拽讟谉). 讜砖讜讗诇讬诐 注诇 讻讱: 讗讬谞讬 [讻讱 讛讜讗]? 讜讻讬 讘讗讜驻谉 讝讛 谞讟讛专 讛讘讙讚? 讜讛讗诪专 [讜讛专讬 讗诪专] 专讘 讛讜谞讗: 诇讗 砖谞讜 砖讟诇讬转 讟诪讗讛 砖谞拽专注 专讜讘讛 讛专讬讛讬 谞讟讛专转 讘讻讱, 讗诇讗 砖诇讗 砖讬讬专 讘讛 讘讞诇拽 砖诇讗 谞拽专注 讻讚讬 诪注驻讜专转, 讗讘诇 讗诐 砖讬讬专 讘讛 讻讚讬 诪注驻讜专转 鈥� 讛专讬 讞讘讜专 讛讜讬 [讛讜讗], 讜注讚讬讬谉 讛讘讙讚 谞砖讗专 讘讟讜诪讗转讜, 讜讗诐 讻谉 诪讛 讛讜注讬诇 讻砖砖讬讬专 讻讚讬 诪注驻讜专转!

